Geplaas deur	Gerhard van Huyssteen Saterdag 30 Desember 2017
Daar is 'n reuse- (sielkundige) verskil tussen:
"Ek gaan meer gesond eet deur elke dag net groente en vrugte te eet"; en
"Sê nou maar ek kon meer gesond eet, dan sou ek elke dag net groente en vrugte eet".
Deur jou nuwejaarsvoornemens as kontrafeitelikhede (counterfactuals) te formuleer, haal jy onmiddellik 'n klomp onnodige druk van jou skouers af. Geestesbreiers en selfhelpghoeroes sal sê dit is júis nie wat jy moet doen nie: Jy moet alle wense en versugtinge as positiewe stellings (soos in (a) hier bo) formuleer.
Maar basta met die kletskoek, sê ek! In 'n hipotetiese verbeelwêreld bepaal jy en jy alleen wat feitelik waar is, of wat waar sou kon wees. En jý bepaal hoeveel druk daar deur jou fiktiewe self op jou hipotetiese self geplaas mag word.
Sê-nou-maar is inderdaad 'n lekker sê.
Sê nou maar die EFF en hulle akoliete vergeet in 2018 dat #AfrikaansMustFall! Sal dit nie heerlik wees om 'n jaar te beleef waar daar nie politieke druk op Afrikaans, Afrikaanse mense en Afrikaanse organisasies is nie?
Sê nou maar "1976" was 'n getal en nie 'n jaartal nie …
Sê nou maar almal kon reën ruik, selfs al is daar nie wolke nie?
Sê nou maar André P Brink het nog geleef en kon nog één, lááste roman soos Die kreef raak gewoond daaraan skryf. Dan sou my Desember langs die swembad veel interessanter gewees het as om met Dan Brown se nuutste poging te worstel.
Sê nou maar Koos du Plessis kon nog één, lááste album opneem …
Sê nou maar kommersiële maatskappye wat uitsluitlik 'n Afrikaanse mark bedien, kon besluit dat hulle genoeg respek vir hulle klante het om van adverteerders te eis om reklamemateriaal in Afrikaans te laat vertaal. Verbeel jou 'n wêreld waar jy na 'n Afrikaanse TV-betaalkanaal kyk, of waar jy ingeteken is op 'n aanlyn koerant, of waar jy luister na 'n Afrikaanse radiostasie en die adverteerders praat jóú taal. Sê nou maar hulle kon die sommetjie maak wat wys dat daardie paar rand wat jy aan kopie- of vertaalkoste spandeer, 'n goeie belegging is.
Ag, en terwyl ek nou droom: Sê nou maar daar was 'n wêreld waar Afrikaanse kennismaatskappye en -organisasies besef het dat die kwaliteit van jou taalgebruik 'n weerspieëling van jou produk se kwaliteit is. Sê nou maar hulle kon meer subredakteurs en taalversorgers en kopieskrywers en vertalers aanstel wat met die taal se hart en siel en gal kon werk.
Sê-nou-maar is 'n lekker sê, maar van sit en staan, kom niks gedaan …
Hierdie rubriek het in gewysigde vorm in Beeld van 30 Desember 2017 verskyn.
Lees 1651 tye
Meer in hierdie kategorie: « Hou julle lekker vakansie? "Ons doen!"	Laat konteks bepaal wat is nommerpas »